Evelin Ilves

Evelin Ilves (aastani 1993 Evelin Int; 1993–2004 Evelin Int-Lambot; sündinud 20. aprillil 1968 Tallinnas) on Eesti ettevõtja. Ta on president Toomas Hendrik Ilvese endine abikaasa (2004–2015).

Ilves kandideeris 2019. aasta Euroopa Parlamendi valimistel erakonna Erakond Eestimaa Rohelised nimekirjas, kuid ei osutunud valituks.

Ilves on poolehoidu avaldanud ka erakondadele Elurikkuse Erakond ja Eesti 200.

Elulugu

Hariduskäik
1986 Saku Keskkool
1993 Tartu Ülikooli arstiteaduskond
 Tartu Ülikooli Avatud Ülikooli majandusteaduskond (magistriõpingud; lõpetamata)

Töökäik

1993–1995 rahvusvahelise juhtimisteabe ja konsultatsioonifirma EM-International koolituskonsultant
1994–1995 Nõmme Erahaigla Fertilitas, IVF-laboratoorium ja teenuse käivitamise avalike suhete projektijuht
1995–1996 reklaamibüroo Kontuur Leo Burnett projektijuht
1996–2001 Eesti Päevalehe AS, turundusdirektor ja juhatuse liige
2001–2002 Ettevõtluse Arendamise Sihtasutus, turundus- ja mainekujundusprojekti "Eesti tuntuks!" juht (Ilvese juhtimisel töötati Eesti rahvusvaheliseks turundamiseks välja märk "Welcome to Estonia")
Alates 2004 oli ta ingliskeelse Eestit tutvustava ajakirja Life in Estonia peatoimetaja
Alates 2005 ettevõtja Viljandimaal (Ärma talu)
2016. aastal oli ettevõtte Kokad OÜ reklaamnägu

Tunnustus
 2007 Soome Valge Roosi Rüütelkonna suurrist
 2007 Hispaania Kuningriigi Isabella Katoliiklase ordeni suurrist
 2008 Madalmaade Krooni Ordeni suurrist
 2008 Belgia Kuningriigi Krooni ordeni suurrist
 2009 Läti Kolme Tähe I klassi orden
 2010 Eesti Tervisedenduse Ühingu aasta tervisesõber
 2010 Eesti Keskkonnaühenduste Koda Aasta keskkonnategu Selle eest, et juhtis aktiivselt tähelepanu ebatervislikele lisaainetele toidus ning propageeris mahetoodangut.
 2011 Rumeenia Tähe Rahvusliku ordeni suurrist
 2011 Rootsi Kuningriigi Põhjatähe I klassi orden
 2012 Läti Vabariigi Tunnustuse Risti I klass
 2012 Malta Vabariigi Aukaaslaste ordu aumärk
 2013 Leedu Vytautas Suure ordeni suurrist
 2013 Saksamaa Liitvabariigi Teeneteordeni Suurrist
 2014 Poola Vabariigi Teeneteordeni Suurrist

Publikatsioonid
 "Kingitud maitsed = Gifts of taste". Tekst ja retseptid: Evelin Ilves; Marksteen Adamson tegi toidupilte, fotod: Evelin Ilves jt, kaanefoto: Hindrek "Masa" Maasik; kujundus: Dan Mikkin. Tallinn: Varrak, 2011. ISBN 978-9985-323-75-5.
 "Söögivahetund : koolikokkadelt kodukööki" Hele-Mai Alamaa, Evelin Ilves, Tuuli Mathisen ; kujundanud Anneli Akinde. Tallinn: Ajakirjade Kirjastus, 2014. ISBN 9789949528684
 "Leib : ilo & vägi = Bread : the beauty & the might". Evelin Ilves ; tõlge inglise keelde: Juta Ristsoo ; inglise keele toimetaja Toomas Hendrik Ilves ; kujundus: Dan Mikkin ; fotod: Katrina Tang, Hele-Mai Alamaa, Dan Mikkin. Tallinn : Varrak, 2014. ISBN 978-9985-332-23-8
 "Kirju : kirjad ja kommentaarid 2003-2015. Isikuintervjuu 2015" : (küsitles Epp Petrone) Evelin Ilves koostajad ja toimetajad: Epp Petrone, Kaja Sepp ; kujundaja: Margit Randmäe, fotod: Evelin Ilves, Hindrek Maasik, Raigo Pajula ... jt. Tartu: Petrone Print, 2015. ISBN 978-9949-556-24-3
 "Linnu lood" Evelin Ilves; pildid Catherine Zarip. Tallinn : FD distribution, 2016. ISBN 978-9949-814-53-4

Isiklikku
Ta oli aastatel 1993– abielus Karli Lambotiga. Alates aastast 2004 oli Evelin abielus Toomas Hendrik Ilvesega. Neil on tütar Kadri Keiu (sündinud 2003).

22. augustil 2014 ilmusid Eesti meedias pildid, millele jäädvustati tollal veel Eesti esimese leedi ülesannetes oleva Evelin Ilvese suudlemine noore mehega ühes Tallinna kohvikus. Evelin Ilves mõni aeg hiljem kirjutas oma Facebooki lehel, et palub nendelt inimestelt vabandust, kelle tundeid ta oma käitumisega oli riivanud. Mees, kellega Evelin Ilves esindusülesannete täitmise ajal suudles, oli väidetavalt Vincent Aranega. Evelin Ilves on andnud mõista, et see oli reaktsioon tema abikaasa salasuhtele Ieva Kupcega: "Mul on hea meel, et see uudis [Toomas Hendrik Ilvese kihlus Ieva Kupcega] avalikuks sai, sest see on vastus nii paljudele küsimustele, mida minult on viimase 7 kuu jooksul päevast päeva meedia ja tuttavate poolt küsitud, ent millele ma olen vastamata jätnud. Alates näiteks sellest, et: "Mis sind sinna katusele ajas?" ja lõpetades: "Miks te ikkagi lahutasite?"," kirjutas Evelin Ilves Facebookis.

17. aprillil 2015 teatas Vabariigi Presidendi Kantselei, et paar on otsustanud abielu lahutada. Lahutus jõustus 30. aprillil 2015.

2015. aasta aprillis kinnitas Evelin Ilves Facebookis: "Kollane meedia levitab valeinfot: Kinnitan, et mingisugust raamatut vôi muud kirjatükki abielulahutuse kohta ei ole ega tule." Raamat "Kirju" ilmus kirjastuses Petrone Print sama aasta augustis.

Evelin Ilvese hobid on rulluisutamine, lugemine, reisimine, aiandus, kokandus ja käsitöö. Evelin Ilves oli Eesti Rulluisuliidu president 2008–2014.

Ta oskab eesti, inglise ja vene keelt. Ta on avaldanud Eesti ajalehtedes ja ajakirjades arvamusartikleid.

Evelin Ilves kuulub korporatsiooni Filiae Patriae.

2012. aasta juulis kandis ta Suurbritannias Doveri linnas Londoni olümpiamängude tuld.

Viited

Välislingid

 Evelin Ilvese ametlik koduleht
Projektijuht Evelin Int-Lambot räägib Welcome to Estonia märgist Delfi, 26. aprill 2002
Ene Poll. INTERVJUU: Evelin Ilves tahab parandada maailma, riigist rääkimata EPL, 31. detsember 2008
Külli-Riin Tigasson. Evelini lugu. Kelle heaks? Kelle aeg? Kelle raha? EPL, 31. detsember 2008
Tiina Jõgeda. Kes teevad Evelin Ilvese Eesti Ekspress, 19. veebruar 2009
Evelin Ilves: “Minu nõustajad on mu sõbrad” Eesti Ekspress, 19. veebruar 2009
Biograafia ESBL-is
Evelin Ilves võitleb paksude arstide vastu www.DELFI.ee 15. aprill 2009 
KUIDAS KÕIK TÄPSEMALT JUHTUS? Evelini afääri lugu ja pildid täispikkuses!

Eesti esileedid
Eesti ettevõtjad
Tartu Ülikooli arstiteaduskonna vilistlased
Korporatsioon Filiae Patriae liikmed
Kolme Tähe ordeni kavalerid
Sündinud 1968